अभिनेत्री संगीता बिजलानी यांच्या पुण्यातील फार्महाऊसमध्ये तोडफोड अन् मौल्यवान वस्तूंची चोरी

पुणे : बॉलीवूड अभिनेत्री संगीता बिजलानी यांच्या पुण्यातील फार्महाऊसमध्ये तोडफोड करून चोरांनी मौल्यवान वस्तू पळवल्याची घटना घडली आहे. पवना धरणाजवळील तिकोना गावातील संगीता बिजलानी यांच्या फार्महाऊसमध्ये ही घटना घडल्याची माहिती त्यांना १८ जुलै रोजी मिळाली. पीटीआयने दिलेल्या वृत्तानुसार, पोलिसांनी दिलेल्या माहितीनुसार आणि बिजलानी यांच्या तक्रारीनुसार, अनेक वस्तू चोरीला गेल्या, तसेच परिसराचे मोठ्या प्रमाणात नुकसान झाले.

वडिलांच्या प्रकृतीच्या समस्येमुळे जवळजवळ चार महिन्यांनी संगीता बिजलानी दोन घरकाम करणाऱ्या नोकरांसह फार्महाऊसवर आल्या होत्या, त्यानंतर त्यांना चोरीची माहिती मिळाली. मुख्य गेट आणि खिडकीच्या ग्रिल तुटल्याचे, एक टीव्ही गायब असल्याचे आणि दुसरा टीव्ही तुटल्याचे पाहून त्यांना धक्का बसला. त्यांनी लगेच पोलीसांत तक्रार दाखल केली.

चोरांनी त्यांच्या फार्महाऊसमध्ये तोडफोड केली आणि मौल्यवान वस्तू चोरल्या. पुणे ग्रामीण पोलिस अधीक्षक संदीप सिंग गिल यांना दिलेल्या तक्रारीत संगीता बिजलानी यांनी फार्महाऊसच्या वरच्या मजल्याची पूर्णपणे तोडफोड झाल्याचे नोंदवले आहे. “सर्व बेड तुटले होते, घरातील वस्तू तुटल्या होत्या आणि सीसीटीव्ही चोरीला गेले होते,” असे त्यांनी माध्यमांना सांगितले. लोणावळा पोलिस ठाण्याचे वरिष्ठ निरीक्षक दिनेश तायडे यांच्या माहितीनुसार, घटनास्थळाची पाहणी करण्यासाठी एक पथक आधीच रवाना करण्यात आले आहे.

हेही वाचा – आता अनाथ बालकांना मिळणार मोफत व्यावसायिक शिक्षण; मंत्री आदिती तटकरेंची घोषणा…

ते म्हणाले, “नुकसान आणि नुकसानाचे संपूर्ण मूल्यांकन झाल्यानंतर अधिकृतपणे एफआयआर नोंदवला जाईल.” अधिकारी सध्या फार्महाऊसच्या सीसीटीव्ही फुटेजची तपासणी करत आहेत. या प्रकरणात अद्याप कोणालाही अटक करण्यात आलेली नाही आणि घटनेचा तपास सुरू आहे, अशी माहिती पोलिसांनी दिली.

घरफोडी काही आठवडे आधी घडल्याची शक्यता आहे, असे स्थानिकांचे म्हणणे आहे. घरफोडीची नेमकी वेळ स्पष्ट नाही, मात्र पुराव्यांवरून असे स्पष्ट दिसून येते की, ही घटना लूट काही दिवस किंवा आठवड्यांपूर्वी घडली असावी. या फार्महाऊसमध्ये अनेक महिन्यांपासून कोणीही राहत नसल्याचे पाहून चोरट्यांनी फायदा घेतला.

संगीता बिजलानी बॉलीवूडमधील लोकप्रिय अभिनेत्री आहे. संगीता बिजलानी या शेवटी १९९६ मध्ये प्रदर्शित झालेल्या ‘जगन्नाथ’ चित्रपटात दिसल्या होत्या. या चित्रपटात त्यांनी ज्योतीची भूमिका साकारली होती. १९८० मध्ये ‘मिस इंडिया’ ठरलेल्या अभिनेत्री संगीता बिजलानी ९० च्या दशकातील आघाडीच्या अभिनेत्री म्हणून ओळखल्या जातात.

महाईन्यूज-X वर फॉलो करा : महाईन्यूजला instagram वर फॉलो करा